Virallinen lehti nro C 142 , 21/05/1999 s. 0136



KIRJALLINEN KYSYMYS P-3478/98 esittäjä(t): Daniela Raschhofer (NI) komissiolle (12. marraskuuta 1998) Aihe: Burgenlandissa toimivan Lenzing Lyocell-tehtaan saaman valtiontuen tutkinta Komissio ilmoitti lokakuun puolessavälissä Itävallan Lenzing Lyocell -tehtaalle myöntämän tuen tutkinnasta. Kysyn komissiolta tutkintaprosessista ja sen taustoista seuraavaa: 1. Mitkä tiedot tai vihjeet johtivat siihen, että myönnettyjä tukia tutkitaan nykyään? Mistä ovat peräisin tiedot, joiden mukaan Lenzing GmbH & Co KG Austria olisi saanut tontin tehtaalleen hintaan, joka ei ole markkinoiden vaatimusten mukainen? 2. Onko edistämissopimukselle, jonka WIBAG:in edustajana toiminut Burgenlandin osavaltio ja Lenzing GmbH & Co KG Austria tekivät keskenään, myönnetty lupa? 3. Mitkä tukien sisältöön liittyvät epäilykset tekevät tutkimisen välttämättömäksi? Mihin tarkoitukseen ja miten paljon Lenzingin tehtaalle on myönnetty valtiontukea? 4. Mitä sopimusteitä tai eri tukimuotoja (suoramaksu, myönnetyt takuut, perusrakenteiden käyttöönasettaminen ja luovuttaminen jne.) tutkitaan sen selvittämiseksi, ovatko ne EU:n edellytysten mukaisia? 5. Mihin laskentatapaan ja oikeudelliseen perustaan perustuu kansallisen tuen enimmäisyläraja, joka on 40 % investointisummasta? Milloin tutkintamenettelyt saadaan päätökseen ja mihin mennessä komissio antaa lopullisen ratkaisunsa asiassa? 6. Millaisiin seurauksiin Lenzing GmbH & Co KG Austrian tulee varautua, jos myönnetyt tuet osoittautuvat EU:n kilpailulainsäädännön vastaisiksi? Komission jäsenen Karel Van Miertinkomission puolesta antama vastaus (25. marraskuuta 1998) 1. Itävalta toimitti komissiolle hakemukset Euroopan aluekehitysrahaston (EAKR) yhteisrahoituksen myöntämiseksi kahteen suureen Heiligenkreuzin teollisuusalueella Burgenlandissa toteutettavaan investointihankkeeseen. Näissä asiakirjoissa Itävalta viittasi Lenzing Lyocell GmbH & Co KG:n (LLG) teollisuusalueella tekemään investointiin, minkä seurauksena syntyi kysymys valtiontukisääntöjen sovellettavuudesta. Näiden tietojen ja pyynnöstä toimitettujen lisätietojen nojalla komissio päätti 14. lokakuuta 1998 aloittaa virallisen tutkinnan. Komissio aikoo tiedottaa päätöksestä asiasta kiinnostuneille osapuolille julkaisemalla sen Euroopan yhteisöjen virallisessa lehdessä. Komissio ei ole vielä tehnyt lopullista päätöstä siitä, onko LLG maksanut tontistaan Heiligenkreuzin teollisuusalueella markkinahinnan. Tällä hetkellä käytettävissä olevien tietojen nojalla komissio kuitenkin epäilee, ettei tontista maksettu summa ollut markkinahintainen. 2. Komissio ei ole hyväksynyt Burgenlandin osavaltion ja LLG:n välistä sopimusta erityistuesta. Tämän vuoksi komissio pyysi Itävaltaa todistamaan, että Burgenlandin osavaltio myönsi valtiontukea LLG:lle hyväksyttyjen tai voimassa olevien tukiohjelmien mukaisesti. 3. Syyt tutkimukseen ovat seuraavat: komissio epäilee, ettei Itävalta myöntänyt tukia hyväksyttyjen tai voimassa olevien ohjelmien mukaisesti. Sitä paitsi komission on otettava huomioon, että investointituki saattaa ylittää aluetuen 40 prosentin enimmäismäärän. Komission on myös otettava huomioon, että mahdolliset takaukset, Heiligenkreuzin teollisuusalueella sijaitsevan tontin hinta, mahdollisesti ilmaiseksi yrityskohtaisen infrastruktuurin rakentaminen sekä liiketoiminnassa tarvittavien hyödykkeiden hinnat saattavat sisältää valtiontukea. Mikäli näin on, olisi tutkittava, onko valtiontuki hyväksyttyjen tai voimassa olevien ohjelmien mukainen. Komission tietojen mukaan Itävallan viranomaiset myönsivät investointitukea ensimmäisen investointivaiheen aikana 801 miljoonaa Itävallan sillinkiä (57,8 miljoonaa ecua), ympäristönsuojelutukea 76,3 miljoonaa Itävallan sillinkiä (5,5 miljoonaa ecua) ja koulutustukea 10,4 miljoonaa Itävallan sillinkiä (0,8 miljoonaa ecua). Toiselle investointivaiheelle Itävalta ehdotti yhtä laajaa valtiontukea. Lisäksi Itävalta lupasi valtiontukea, mikäli LLG siirtäisi pilottilaitoksen sekä tutkimus- ja kehitysosastonsa muualta Burgenlandin osavaltioon. 4. Komissio tutkii seuraavia toimenpiteitä: tontin ostoon myönnettyä avustusta, Burgenlandin osavaltion yritystoiminnan kehittämislain perusteella myönnettyä avustusta, Burgenlandin osavaltion sitoutumista uusien investointitukien myöntämiseen, työllisyyden edistämistä koskevan lain 51 artiklan a kohdan mukaisia avustuksia, ympäristönsuojeluun myönnettävää valtiontukea koskevan lain 12 artiklan 5 kohdan mukaisia avustuksia, WIBAGin myöntämää äänetöntä osakkuutta, Burgenlandin osavaltion myöntämää koulutustukea ja Burgenlandin osavaltion esittämää työvoimahallinnon investointitukea kapasiteetin laajentamiseen ja toimitilojen siirtämiseen muualta teollisuusalueelle, avustusten ja lainojen takauksia, teollisuusalueella sijaitsevan tontin hintaa, mahdollisesti ilmaista yrityskohtaisen infrastruktuurin rakentamista ja liiketoiminnassa tarvittavien hyödykkeiden hintoja. 5. Tuki-intensiteetin määrittämiseksi komissio vertaa myönnettyjen investointitukien tämänhetkistä arvoa tämänhetkisiin tukikelpoisiin investointikuluihin. Aluetuen nettomäärälle asetetun 40 prosentin ylärajan oikeudellinen perusta on Euroopan talousalueen (ETA-sopimuksen perusteella) 11. toukokuuta 1994 tehty päätös(1). 6. Perusteettomasti myönnetty ja yhteismarkkinoille soveltumaton valtiontuki on perittävä tuensaajalta takaisin. Takaisinperittävästä tuesta on maksettava aluetukien nettoavustusekvivalentin laskennassa käytettävään viitekorkoon perustuvaa korkoa tuen myöntämispäivästä sen todelliseen takaisinmaksupäivään saakka. (1) EYVL C 199, 21.7.1994.